Kby-toerisme vereer | News24
Martina Jacobs van Oleander Gastehuis (middel) ontvang Sondagaand die Lilizela-toekenning vir beste vyfster gastehuis in Suid-Afrika by Thokozile Xasa, die minister van toerisme (links).Foto: Christiaan Cloete
Plaaslike rolspelers in die toerismebedryf is Sondagaand (29/10) tydens die swierige Lilizela-toekenningsgeleentheid in die Sandton-konferensiesentrum in Johannesburg vereer.
Die Oleander Guest House, 'n vyfster-gastehuis in Kimberley se lowerryke Carringtonweg, het 'n Lilizela-eerbewys vir die beste vyfster-gastehuis in Suid-Afrika verower.
'n Oorstelpte Martina Jacobs van die Oleander Guest House, wat Sondagaand die eerbewys by die minister van toerisme, Thokozile Xasa, ontvang het, sê: "Ons is baie bly oor die eerbewys. Terwyl ander stede die see en berge het, moes ons soveel harder werk om hierdie eerbewys te verdien."
Kabelo Motupi en Kegomoditswe Maruping, twee plaaslike toergidse van Kimberley, is ook met Lilizela-eerbewyse vereer. Kabelo het 'n Lilizela-eerbewys ontvang vir beste natuurgids en Kegomoditswe vir beste kulturele gids.
Volgens Kegomoditswe bied sy kulturele toere deur Gale­shewe, sowel as sjebien-toere deur die township aan. Sy is deur Amerikaanse toeriste van Idaho wat verlede jaar die township besoek het, vir die eerbewys benoem.
Kimberley se Groot Gat het 'n Lilizela-eerbewys vir mobiliteit en toeganklikheid ontvang. Volgens Dirk Coetzee, bestuurder van die Groot Gat, word die eerbewys aan toeriste-aantreklikhede wat toeganklikheid vir mense met gestremdhede bevorder, toegeken.
Een van die hoogtepunte van die aand was toe Mpho Cornelius, stigter en eienaar van The Workshop ko Kasi, 'n toersime-onderneming in Mothibastad naby Kuruman met 'n boekwinkel, koffiewinkel, spa en wassery, as entrepreneur van die jaar aangewys is.
The Workshop ko Kasi, wat ook toere aanbied, het ook 'n Lilizela-eerbewys in die afdeling vir eko-toerisme gewen.